32002R0996
L 152/14
JURNALUL OFÍCIAL AL UNIUNII EUROPENE
REGULAMENTUL (CE) NR. 996/2002 AL COMISIEI
din 11 iunie 2002
privind normele de aplicare a Regulamentului (CEE) nr. 2019/93 al Consiliului referitoare la ajutoarele suplimentare în sectorul cărnii de vită și de mânzat pentru insulele mici din Marea Egee
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2019/93 al Consiliului din 19 iulie 1993 privind măsurile specifice referitoare la anumite produse agricole pentru insulele mici din Marea Egee (1), astfel cum a fost modificat ultima dată de Regulamentul (CE) nr. 442/2002 (2), în special articolul 6 alineatul (4),
întrucât:
(1)
Regulamentul (CEE) nr. 2019/93, care prevede, în special, măsuri specifice pentru creșterea animalelor în sectorul cărnii de vită și de mânzat în insulele mici din Marea Egee, a fost substanțial modificat de Regulamentul (CE) nr. 442/2002. Ca urmare a acestei modificări, trebuie adoptate, pentru o mai mare claritate juridică, noi dispoziții de aplicare a respectivului regulament privind ajutoarele suplimentare pentru producătorii de carne de vită și de mânzat și trebuie abrogat Regulamentul (CEE) nr. 2889/93 al Comisiei din 21 octombrie 1993 privind normele de aplicare a Regulamentului (CEE) nr. 2019/93 referitoare la suplimentarea primei speciale pentru producătorii de carne de vită și mânzat și a primei pentru menținerea cirezii de vaci de lapte (3).
(2)
În temeiul articolului 6 alineatul (2) din Regulamentul (CEE) nr. 2019/93 se acordă un ajutor de îngrășare a bovinelor masculi producătorilor de carne de vită și mânzat ca supliment la prima specială prevăzută în articolul 4 din Regulamentul (CE) nr. 1254/1999 al Consiliului din 17 mai 1999 privind organizarea comună a piețelor în sectorul cărnii de vită și mânzat (4), astfel cum a fost modificat ultima dată de Regulamentul (CE) nr. 2345/2001 al Comisiei (5). În conformitate cu articolul 6 alineatul (2) al doilea paragraf, trebuie să se prevadă ca acest supliment să fie acordat în limita a 12 000 bovine masculi în fiecare an în cadrul unui plafon regional prevăzut în articolul 4 alineatele (1) și (4) din Regulamentul (CE) nr. 1254/1999.
(3)
Pentru a nu complica gestionarea administrativă, trebuie să se prevadă că trebuie depusă o singură cerere pentru a putea beneficia de ajutoare suplimentare în temeiul Regulamentului (CEE) nr. 2019/93, precum și de prime în conformitate cu Regulamentul (CE) nr. 1254/1999.
(4)
Măsurile prevăzute în prezentul regulament sunt conforme cu avizul Comitetului de gestionare a cărnii de vită și mânzat,
ADOPTĂ PREZENTUL REGULAMENT:
Articolul 1
(1) Suplimentul la prima specială pentru îngrășarea bovinelor masculi prevăzut în articolul 6 alineatul (2) din Regulamentul (CEE) nr. 2019/93 se acordă în cadrul dispozițiilor din Regulamentul (CE) nr. 1254/1999 care se aplică cererilor depuse pentru a putea beneficia de prima specială pentru bovinele masculi.
Acest supliment se acordă pentru maxim 12 000 bovine masculi în fiecare an în cadrul unui plafon regional prevăzut în articolul 4 alineatele (1) și (4) din Regulamentul (CE) nr. 1254/1999. Pentru această limită nu se aplică reducerea proporțională prevăzută în articolul 4 alineatul (4) din acest regulament.
(2) Suplimentul la prima pentru menținerea cirezii de vaci de lapte prevăzută în articolul 6 alineatul (3) din Regulamentul (CEE) nr. 2019/93 se acordă în cadrul dispozițiilor din Regulamentul (CE) nr. 1254/1999 care se aplică cererilor depuse pentru a putea beneficia de prima pentru menținerea cirezii de vaci de lapte.
Articolul 2
Ajutoarele suplimentare prevăzute în articolul 1 alineatele (1) și (2), precum și prima specială, pe de o parte, și prima pentru menținerea cirezii de vaci de lapte, pe de altă parte, prevăzute de Regulamentul (CE) nr. 1254/1999, fac obiectul unei singure cereri a producătorului în conformitate cu dispozițiile din regulamentul respectiv.
Articolul 3
(1) Autoritățile grecești comunică imediat Comisiei dispozițiile pe care le adoptă pentru acordarea ajutoarelor suplimentare prevăzute de articolul 1.
(2) Autoritățile grecești comunică în fiecare an Comisiei, până la 31 iulie, pentru anul calendaristic precedent, numărul de animale pentru care au fost solicitate și acordate ajutoarele suplimentare prevăzute în articolul 1 alineatele (1) și (2).
Articolul 4
Regulamentul (CEE) nr. 2889/93 se abrogă.
Articolul 5
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la data intrării în vigoare. Cu toate acestea, articolul 2 se aplică de la 1 ianuarie 2003.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 iunie 2002.